बिटिया की शादी के लिए झामाडा ने नहीं दी आर्थिक मदद नाराज कर्मी ने श्री गणेशाय नम: लिखकर दे दिया इस्तीफा
मुक्ति मिली... यह सोच मनाई खुशी
7माह में 21 बार गुहार लगाई। कभी एमडी के घर गया तो कभी कार्यालय। पत्र लिखा...। जरूरी कागज जमा किए...। पर आर्थिक मदद नहीं मिली। रुपए के अभाव में बिटिया की शादी टलती रही। इस परिस्थिति से परेशान झामाडा के वरीय सहायक बिलास प्रसाद सिंह ने एक ऐसा कदम उठाया, जिसे देख प्रबंधन में हलचल मच गई। बिलास प्रसाद सिंह बुधवार को तिरंगा लेकर एमडी कार्यालय पहुंचे। उन्होंने आर्थिक मदद मिलने पर अपनी नाराजगी जतायी और फिर एक कागज पर श्री गणेशाय नम: लिखकर इस्तीफा दे दिया। बिलास प्रसाद सिंह यही नहीं रुके। नौकरी छोड़ने के बाद तिरंगा लेकर झामाडा मुख्यालय परिसर में दौड़े। कार्यालय परिसर का चक्कर लगाया और चीख-चीख कर कहा... लो मैं आजाद हो गया। मुझे इस झामाडा की नौकरी से आजादी मिल गई। बिलास के इस कदम वहां अजीब माहौल बना दी। देखते ही देखते लोगों की भीड़ जुट गई। कुछ देर बाद बिलास चले गए, पर उनका इस्तीफा दिनभर चर्चा का विषय बना रहा।
^मुझ तक इस्तीफा अभी नहीं पहुंचा है। कागज पर लिखकर दे देने से इस्तीफा नहीं होगा। इसकी एक प्रक्रिया है। मैं गुरुवार को उक्त कर्मी को बुलाकर उससे इस्तीफा के कारणों के समझेंगे। कहीं उसने किसी के दबाव में इस्तीफा तो नहीं दिया। बेटी की शादी में झामाडा मदद करेगा।’’ शशिधरमंडल, एमडी, झामाडा
शादी को लेकर कई झामाडा कर्मी परेशान है। ऑपरेटर पद पर कार्यरत सतीश कुमार गिरी की बेटी की शादी 5 मार्च 2017 को है। इन्होंने प्रबंधन से 8 लाख रुपए की मदद मांगी है। पर अब तक इन्हें प्रबंधन की ओर से किसी तरह की मदद नहीं मिली है। इसे लेकर सतीश भी परेशान हैं। यह स्थिति अन्य कई कर्मियों के साथ भी है।
31 मई 2018 तक थी नौकरी : मकान कर प्रशाखा के वरीय सहायक बिलास प्रसाद सिंह की नौकरी 31 मई 2018 तक थी। पर उन्होंने प्रबंधन के रवैये से नाराज होकर नौकरी पूरी नहीं की। उन्होंने समय से पहले इस्तीफा दे दिया। इस कदम को उन्होंने विवशता बताया।
नौकरी से त्याग पत्र देने के बाद उनके चेहरे पर दु:ख नहीं था। उन्होंने इसी खुशी का क्षण बना दिया। तिरंगा लेकर खुशी जाहिर भी की। सभी को इस्तीफा देने की विवशता बतायी। उनका कहना था कि जब नौकरी में रहकर परिवार की जिम्मेवारी नहीं निभा पा रहे हैं, तो ऐसी नौकरी का मतलब क्या है? इससे अच्छा है, मुक्ति। मैंने नौकरी छोड़ कर झामाडा से मुक्ति पा ली।
बिलास प्रसाद सिंह ने अपने इस्तीफा में लिखा है कि वे 1 मार्च 1982 में माडा की सेवा में कार्यरत हैं। उन्होंने 35 साल तक सेवा दी। उनकी बेटी की शादी अप्रैल 2017 में तय है। दो बेटा है। बड़ा इंजीनियरिंग पढ़ रहा है और छोटा इंटर का छात्र है। छोटी बेटी बीए की छात्रा है। प्रबंधन के कारण नियमित रूप से वेतन नहीं मिलने के कारण आर्थिक स्थिति अस्त-व्यस्त हो गई है। जमीन बेचकर, जमीन बंधक रखकर और कर्ज - उधार लेकर गुजारा करना पड़ रहा है। इससे आर्थिक, शारीरिक और मानसिक रूप से परेशान हैं। ऐसी स्थिति में इस्तीफा दे रहे हैं। उनका कुल बकाया एक साथ भुगतान किया जाए। ताकि वे बेटी की शादी और बच्चों की शिक्षा की जिम्मेवारी निभा सकें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva